标题：褚彦回
褚彦回白话文简介
褚渊（435～482），字彦回，河南阳翟人，中国南北朝时期刘宋皇朝宋明帝所倚赖的重臣，小时候就有纯洁美好的声誉。宋元嘉末年，魏军进逼瓜步山，百姓都挑着担子站着（时刻准备逃跑）。当时他父亲褚湛之任丹阳尹，让他的子弟们都穿着草鞋，在房前练习行走。有人讥笑他的父亲，褚彦回当时十几岁，觉得很羞惭。褚彦回喜欢清静，褚湛之有一头牛，是褚湛之非常喜爱的，无缘无故掉入厅事之前的井里，褚湛之带着身边的人亲自营救，郡府之中吵吵嚷嚷，褚彦回嫌吵杂便放下帘子不观看。一个门生王铁偷了褚彦回的衣服，褚彦回碰见，对他说：“你可以秘密地藏起来，不要让人看见。”王铁惭愧离去，不敢再回来。后来王铁富贵了，才回来谢罪，褚彦回还像当初一样对待他。褚彦回娶宋文帝的女儿南郡献公主为妻，官拜驸马都尉、著作佐郎，多次升迁任秘书丞。褚湛之死后，褚彦回把父亲的财产都送给弟弟褚澄，自己只取了几千卷书。
宋明帝即位，多次升迁任吏部尚书。有人向他请求官位，秘密地在袖子里挟带一饼黄金，于是请求相见，然后拿出黄金给他看，说：“没有人知道。”褚彦回说：“你自然应该得到这个官位，不必凭借这饼黄金。如果一定要给我，我不得不（向上级）报告你。”此人非常害怕，收起黄金离去了。褚彦回说起这件事时，却没说出他的姓名，当时人都不知道他是谁。
褚彦回仪表秀美，举止优雅，待人接物总是极有风度规范。每次朝会，众位官僚和外国使者，没有不伸长脖子目送他的，当时人把他比作何平叔。曾经在袁粲家聚会，初秋的夜晚极为凉爽，凉风习习，明月当空，景色甚是美丽。褚彦回持琴演奏《别鹄》的曲子，音调和谐，韵致和美。王彧、谢庄都在袁粲家的座席上，打着节拍赞叹说：“用无牵无挂的神思，契合有节律的乐器，简直无法停止。”
当时伧地人常珍奇和薛安都叛逆，后来又请求投降，明帝授予他们高官。褚彦回认为保全他们的性命，在这件事上已经很宽大，不值得格外施加特别的恩宠。明帝不听，常珍奇不久又叛乱。建安王刘休仁，人品才能都很美好，明帝和褚彦回谋划诛杀他，褚彦回认为不可。明帝发怒，说：“你真是痴愚，不值得和你商议事情。”褚彦回惧怕，因而奉旨行事。明帝驾崩，遗诏授予褚彦回中书令、护军将军的职位，与尚书令袁粲同受遗诏辅佐幼主，袁粲等人虽然也同时受托付，但明帝属意于褚彦回。褚彦回和袁粲同心协力处理政事，褚彦回倡导俭约，因此百姓很依赖他，后来王道隆、阮佃夫掌权，奸邪贿赂之事盛行，褚彦回未能禁止。褚彦回性格宽和温雅，有器量，不随便行动，但是世人多在名誉节操方面讥讽他。 
南史褚彦回传
褚彦回，褚湛之子，河南阳翟人，幼有清誉。宋元嘉末，魏军逼瓜步，百姓咸负担而立。时父湛之为丹阳尹，使其子弟并著芒屩，于斋前习行。或讥之，湛之曰：“安不忘危也。”彦回时年十余，甚有惭色。湛之有一牛，至所爱，无故堕厅事前井，湛之率左右躬自营救之，郡中喧扰，彦回下帘不视也。又有门生盗其衣，彦回遇见，谓曰：“可密藏之，勿使人见。”此门生惭而去，不敢复还，后贵乃归罪，待之如初。
尚宋文帝女南郡献公主，拜驸马都尉，除著作佐郎，累迁秘书丞。湛之卒，彦回悉推财与弟澄，唯取书数千卷。湛之有两厨宝物，在彦回所生郭氏间，嫡母吴县主求之，郭欲不与，彦回曰：“但令彦回在，何患无物？”犹不许，彦回流涕固请，乃从之。袭爵都乡侯，历位尚书吏部郎。景阳中，山阴公主淫恣，窥见彦回悦之，以白帝。帝召彦回西上阁宿十日，公主夜就之，备见逼迫，彦回整身而立，从夕至晓，不为移志。公主谓曰：“君须髯如戟，何无丈夫意？”彦回曰：“回虽不敏，何敢首为乱阶？”
宋明帝即位，累迁吏部尚书。有人求官，密袖中将一饼金，因求请间，出金示之，曰：“人无知者。”彦回曰：“卿自应得官，无假此物。若必见与，不得不相启。”此人大惧，收金而去。彦回叙其事，而不言其名，时人莫之知也。帝之在蕃，与彦回以风素相善，至是深相委仗，陈事皆见从。改封雩都伯，历侍中，领尚书，右卫将军。彦回美仪貌，善容止，俯仰进退，咸有风则。每朝会，百僚远国使，莫不延首目送之。明帝尝叹曰：“褚彦回能迟行缓步，便得宰相矣。”时人以方何平叔。尝聚袁粲舍，初秋凉夕，风月甚美，彦回援琴奏《别鹄》之曲，宫商既调，风神谐畅。王彧、谢庄并在粲坐，抚节而叹曰：“以无累之神，合有道之器，宫商暂离，不可得已。”
时伧人常珍奇与薛安都为逆，降叛非一。后又求降，明帝加以重位。彦回谓全其首领，于事已弘，不足大加宠异。帝不从。珍奇寻又叛。彦回后为吴郡太守，帝寝疾危殆，驰使召之，欲托后事。及至召入，帝坐帐中流涕曰：“吾近危笃，故召卿，欲使著黄罗衤罗。”指床头大函曰：“文书皆函内置，此函不得复开。”彦回亦悲不自胜。黄罗衤罗，乳母服也。帝虽小间，犹怀身后虑。建安王休仁，人才令美，物情宗向，帝与彦回谋诛之，彦回以为不可。帝怒曰：“卿痴不足与议事。”彦回惧而奉旨。复为吏部尚书，卫尉卿，尚书右仆射。以母老疾，晨昏须养，辞卫尉，不许。明帝崩，遗诏以为中书令、护军将军，与尚书令袁粲受顾命，辅幼主。粲等虽同见托，而意在彦回。彦回同心理事，务弘俭约，百姓赖之。既而王道隆、阮佃夫用事，奸赂公行，彦回不能禁也。遭所生丧，毁顿不复可识，期年不盥栉，唯泣泪处乃见其本质焉。诏断哭，禁吊客。葬毕，起为中军将军，本官如故。
元徽二年，桂阳王休范反，彦回与卫将军袁粲入卫宫省，镇集众心。彦回初为丹阳，与从弟照同载，道逢齐高帝，彦回举手指高帝车谓照曰：“此非常人也。”出为吴兴，高帝饷物别，彦回又语人曰：“此人才貌非常，将来不可测也。”及顾命之际，引高帝豫焉。高帝既平桂阳，迁中领军，南兖州，高帝固让，与彦回及卫军袁粲书陈情，彦回、粲答书不从，高帝乃受命。其年加彦回尚书令、侍中，给班剑二十人，固让令。三年，进爵为侯。服阕，改授中书监，侍中、护军如故，给鼓吹一部。
时淮北属，江南无复鳆鱼，或有间关得至者，一枚直数千钱。人有饷彦回鳆鱼三十枚。彦回时虽贵，而贫薄过甚，门生有献计卖之，云可得十万钱。彦回变色曰：“我谓此是食物，非曰财货，且不知堪卖钱，聊尔受之。虽复俭乏，宁可卖饷取钱也？”悉与亲游啖之，少日便尽。明年，嫡母吴郡公主薨，毁瘠骨立。葬毕，诏摄职，固辞，又以期祭礼及表解职，并不许。
苍梧暴虐稍甚，齐高帝与彦回及袁粲言世事，粲曰：“主上幼年，微过易改，伊、霍之事，非季世所行，纵使功成，亦终无全地。”彦回默然，归心高帝。及废苍梧，群公集议，袁粲、刘彦节既不受任，彦回曰：“非萧公无以了此。”手取事授高帝。高帝曰：“相与不肯，我安得辞？”事乃定。顺帝立，改号卫将军、开府仪同三司，侍中如故，甲仗五十人入殿。及袁粲怀贰，曰：“褚公眼睛多白，所谓白虹贯日，亡宋者终此人也。”他日，粲谓彦回曰：“国家所倚，唯公与刘丹阳及粲耳，愿各自勉，无使竹帛所笑。”彦回曰：“愿以鄙心寄公之腹则可矣。”然竟不能贞固。及高帝辅政，王俭议加黄钺，任遐曰：“此大事，应报褚公。”帝曰：“褚脱不与，卿将何计？”遐曰：“彦回保妻子，爱性命，非有奇才异节，遐能制之。”果无违异。及沈攸之事起，高帝召彦回谋议，彦回曰：“西夏衅难，事必无成，公当先备其内耳。”高帝密为其备。事平，进中书监、司空。
齐台建，彦回白高帝，引何曾自魏司徒为晋丞相，求为齐官。高帝谦而不许。建元元年，进位司徒，侍中、中书监如故，改封南康郡公。彦回让司徒，乃与仆射王俭书，欲依蔡谟事例。俭以非所宜言，劝彦回受命。终不就。寻加尚书令。二年，重申前命为司徒，又固让。魏军动，高帝欲发王公以下无官者从军，彦回谏以为无益实用，空致扰动，上乃止。
三年七月，帝亲尝酎，盛暑欲夜出，彦回与左仆射王俭谏，以为“自汉宣帝以来，不夜入庙，所以诫非常。人君之重，所宜克慎。”从之。时朝廷机事，彦回多与议谋，每见从纳，礼遇甚重。上大宴集，酒后谓朝臣曰：“卿等并宋时公卿，亦当不言我应得天子。”王俭等未及答，彦回敛板曰：“陛下不得言臣不早识龙颜。”上笑曰：“吾有愧文叔，知公为朱祐久矣。”彦回善弹琵琶，齐武帝在东宫宴集，赐以金镂柄银柱琵琶。性和雅，有器度，不妄举动。宅尝失火，烟焰甚逼，左右惊扰，彦回神色怡然，索舆徐去。然世颇以名节讥之，于时百姓语曰：“可怜石头城，宁为袁粲死，不作彦回生。”
高帝崩，遗诏以为录尚书事。江左以来，无单拜录者，有司疑立优策。尚书令王俭议，以为“见居本官，别拜录，应有策书，而旧事不载。中朝以来，三公王侯，则优策并设；官品第二，策而不优。优者褒美，策者兼明委寄。尚书职居天官，政化之本，故尚书令品虽第三，拜必有策。录尚书品秩不见，而总任弥重，前代多与本官同拜，故不别有策。即事缘情，不容均之凡僚，宜有策书，用申隆寄。既异王侯，不假优文”。从之。寻增彦回班剑为三十人，五日一朝。顷之寝疾。彦回少时尝笃病，梦人以卜蓍一具与之，遂差其一，至是年四十八矣，岁初便寝疾。而太白荧惑相系犯上将，彦回虑不起，表逊位。武帝不许。乃改授司空、骠骑将军，侍中、录尚书事如故。薨年四十八，家无余财，负责数十万，诏给东园秘器。
时司空掾属以彦回未拜，疑应为吏敬以不？王俭议：“依《礼》，妇在途，闻夫家丧，改服而入。今掾属虽未服勤，而吏节禀于天朝，宜申礼敬。”司徒府史又以彦回既解职而未恭后授府，应上服以不？俭又议：“依中朝士孙德祖从乐陵迁为陈留，未入境，乐陵郡吏依见君之礼，陈留迎吏依‘娶女有吉日，齐衰吊’。司徒府宜依居官制服。”又诏赠太宰，侍中、录尚书、公如故，增班剑为六十人，葬送礼悉依宋太保王弘故事，谥曰文简。先是庶姓三公，轜车未有定格，王俭议官品第一，皆加幢络，自彦回始也。又诏彦回妻宋故巴西主埏<土遂>暂启，宜赠南康郡公夫人。